Наслѣдком конштрукции велоципеда требало го выробити такой вышкы, котра бы в повности одповѣдала довжинѣ ног ѣздця, и так быв то транспорт аж понад мѣру индивидуалный. Тоту проблему вырѣшив вынаходник Жозеф Нисефор Ньепс (Joseph Nicéphore Niépce), сам активный ѣздець на велоципедѣ, котрый придумав сѣдло з регулованов вышков. Великое число вынаходникох и конштруктерох в наступных роках активно дали ся на вылѣпшѣня велоципеда. Главный принос належав англицкым и французскым вылѣпшователям. В другой половцѣ ХІХ. ст. во Франции интерес до той новоты и выроба ей упадае через франко-прусску войну (1870–1871). Центер выробы и вывину переносить ся до Англии и США. Року 1891 найлѣпшы бициклѣ выробляли в Англии, а цѣлково же в Европѣ и Америцѣ было около 1000 фабрик на выробу бицикльох. Але то уже была зовсѣм друга машина и веце росширила ся по свѣтѣ ей английска назва бицикель (англ. bicycle). Межи Русинами назва велоципед заховала ся лем у Лемкох в Польщи.